Կապուտակ եռաբլթակ

Կապուտակ եռաբլթակ  (), նեխուրազգիների ընտանիքին պատկանող դեղաբույս։

Նկարագրություն 
170 սմ բարձրությամբ, գլանաձև մերկ ցողունով և փետրաձև մասնատված տերևներով բազմամյա խոտաբույս է։ Արմատավզիկը ծածկված է չորացած տերևների մնացորդներով։ Երկար կոթուններով արմատամերձ տերևները խոշոր են, իսկ նստադիր, եռամասնյա, աղեղնաեզր ցողունայինները՝ փոքր։ Տերևների վերին մակերեսը կանաչ է, իսկ ստորինը՝ գորշակապույտ։ Խոշոր, բազմաճառագայթ, երկարակոթ հովանոցներում հավաքված ծաղիկները սպիտակ կամ կարմրավուն են։ Կողավոր պտղիկներից կազմված հարթ պտուղները երկարավուն են։

Տարածվածություն 
Աճում է ստորին լեռնային գոտու անտառներում, թփուտներում։ Հանդիպում է Լոռու, Սյունիքի մարզերում և Արցախում։ Գեղազարդային և մեղրատու բույս է։

Նշանակություն 
Բուժական նպատակներով օգտագործում են խոտային մասը, արմատներն ու պտուղները։ Պտուղներից պատրաստված եփուկը խթանում է նյարդային համակարգի գործունեությունը, ունի նաև հիպոտենզիվ ազդեցություն։

Ծանոթագրություններ 

Դեղաբույսեր
Ծածկասերմեր
Հովանոցավորներ
Բազմամյա բույսեր
Խոտաբույսեր